ระวังน้ำทะเลหนุนสูงในแม่น้ำเจ้าพระยา ถึง 10 มกราคมนี้ ส่วนภาคใต้ระวังฝนตกปานกลางถึงหนักในบางพื้นที่
กองอำนวยการน้ำแห่งชาติ (กอนช.) รายงานสถานการณ์น้ำภาพรวมของประเทศวันนี้  (9 ม.ค.65) ว่า ประเทศไทยตอนบนอากาศเย็นและมีหมอกในตอนเช้า ส่วนภาคใต้ตอนล่างมีฝนฟ้าคะนองบางแห่ง แล้วช่วง 24 ชั่วโมงที่ผ่านมามีฝนตกปานกลางถึงหนักบริเวณ จังหวัดชุมพร  25 มิลลิเมตร , สุราษฎร์ธานี 33 มิลลิเมตร และนครศรีธรรมราช 42 มิลลิเมตร ขณะที่ภาพรวมปริมาณน้ำใช้ จุดเฝ้าระวังน้ำน้อยในแหล่งน้ำขนาดใหญ่ 5 แห่งคือ เขื่อนแม่กวงอุดมธารา เขื่อนแม่งัด เขื่อนภูมิพล อ่างเก็บน้ำแม่จาง และเขื่อนสิริกิติ์ ส่วนคุณภาพน้ำเพื่อการอุปโภค-บริโภคและการเกษตร ณ จุดเฝ้าระวัง ในแม่น้ำสายหลัก แม่น้ำเจ้าพระยา ท่าจีน แม่กลอง บางปะกงมีค่าความเค็มบริเวณแม่น้ำเจ้าพระยา แม่กลองต่ำกว่าเกณฑ์มาตรฐาน ส่วนปริมาณออกซิเจนละลายน้ำอยู่ในเกณฑ์มาตรฐาน พร้อมเฝ้าระวังน้ำทะเลหนุนสูงถึงวันที่ 10  มกราคม ขอให้ติดตามและป้องกันผลกระทบจากระดับน้ำทะเลหนุนสูงประมาณ 1.8 - 2 เมตรจากระดับน้ำทะเลปานกลางในแม่น้ำเจ้าพระยาตอนล่างบริเวณป้อมพระจุลจอมเกล้าและบริเวณใกล้เคียง